ভারত-অস্ট্রেলিয়া ম্যাচে 'নো এনআরসি, নো ক্যাব' প্রতিবাদ!
২২ গজের ক্রিকেটযুদ্ধেও হলো ভারতে সংশোধিত নাগরিকত্ব আইন নিয়ে মৌন প্রতিবাদ! মঙ্গলবার তিন ম্যাচ সিরিজের প্রথম ওয়ানডেতে মুম্বাইয়ে খেলতে নামে ভারত-অস্ট্রেলিয়া।







ম্যাচের আগে কালো কাপড় কিংবা কালো রঙের পোশাক পরে ওয়াংখেড়ে স্টেডিয়ামে দর্শক প্রবেশে নিষেধাজ্ঞা জারি করেছিল কর্তৃপক্ষ। এ নিয়ে এরই মধ্যে ক্রিকেটপ্রেমীদের প্রতিক্রিয়া তৈরি হয়েছে। সোশ্যাল মিডিয়ায় প্রতিক্রিয়া করেছেন তারা।




কেন সেই রঙ পরে মাঠে ঢোকা যাবে না, তা নিয়ে সহস্র ক্রিকেটপ্রেমী টুইট করে প্রশ্ন করেছেন। এখানেই শেষ নয়; ম্যাচের মাঝে ক্রিকেটে মন বসাতে বসাতেই মৌন প্রতিবাদ করেন দর্শকরা। গ্যালারিতে ধাওয়ান-স্টার্কদের ক্রিকেটীয় দ্বৈরথে চোখ রেখে 'ইন্ডিয়া... ইন্ডিয়া... ' স্লোগান তোলেন তারা।
ভিডিওতে ধরা পড়েছে, ম্যাচ দেখতে আসা তরুণ প্রজন্ম টি-শার্টে 'নো এনআরসি, নো ক্যাব' লিখে ভারতের জাতীয় পতাকা হাতে বিরাটদের সমর্থনে গলা ফাটাচ্ছেন। সেই ভিডিও ইতিমধ্যে সোশ্যাল মিডিয়ায় ভাইরাল হয়ে গেছে।
মৌন প্রতিবাদ করায় সমর্থকদের মাঠ থেকে বেরিয়ে যেতে বলা হয় বলে অভিযোগ উঠেছে। প্রতিবাদী গোষ্ঠীকে ধাক্কা দিয়ে মাঠ থেকে বের করে দিয়েছে পুলিশ বলেও অভিযোগ এসেছে।
নাগরিকত্ব সংশোধনী আইনের বিরুদ্ধে ভারতের বিভিন্ন প্রান্তে প্রতিবাদ চলছে। কেউ মাথায় চুলের কাটিংয়ে 'নো এনআরসি' লিখে ঘুরে বেড়াচ্ছেন, তো কেউ 'নো এনআরসি' প্ল্যাকার্ড হাত নিয়ে বিয়ের ফটোশুট করে প্রতিবাদ জানিয়েছেন। এর মাঝে এবার ক্রিকেট মাঠের গ্যালারিতেও এনআরসি নিয়ে প্রতিবাদ দেখা গেল।
তথ্যসূত্র: ওয়ান ইন্ডিয়া।

২২ গজের ক্রিকেটযুদ্ধেও হলো ভারতে সংশোধিত নাগরিকত্ব আইন নিয়ে মৌন প্রতিবাদ! মঙ্গলবার তিন ম্যাচ সিরিজের প্রথম ওয়ানডেতে মুম্বাইয়ে খেলতে নামে ভারত-অস্ট্রেলিয়া।